Document ID: /roh_data/filtered/fineweb-2-filterrobots_roh.jsonl.gz/65887

Dussey ha gia lavurà dal 1991 enfin il 1996 tar il Servetsch d'infurmaziun strategic dal Departament federal da defensiun, protecziun da la populaziun e sport (VBS), ha communtgà il Cussegl federal. Lura ha el cumenzà ina carriera sco diplomat. Suenter in stage a Prag, ha el lavurà per il Departament federal d'affars exteriurs (EDA) a Berna.
Carriera tar l'EDA
Il 1999 è Dussey daventà assistent diplomatic da Ruth Dreifuss ch'era da quai temp presidenta da la Confederaziun. Suenter in temp a Moscau ha el surpiglià il 2004 la direcziun da la secziun per segirezza internaziunala en l'EDA. Il 2010 è el daventà schef dal management da crisas dal EDA. En questa funcziun è el era stà parsura da la taskforce interdepartamentala per il pèr svizzer ch'era vegnì rapinà en il Pakistan. L'affera è ida a fin cun la fugia dal pèr.
2013 è Dussey vegnì directur dal center per politica da segirezza a Genevra. Il favrer dal 2021 è el vegnì nominà sco ambassadur en l'Iran cun sedia a Teheran. Il post vala sco plazza da gronda impurtanza, perquai che la Svizra represchenta cun ses servetschs diplomatics era ils interess dals Stadis Unids.
Raschun per l'elecziun da Dussey sco schef dal servetsch d'infurmaziun sajan surtut sia experientscha da manar a moda strategica ed operativa, sco er sia savida davart l'administraziun e politica. Plinavant enconuschia el fitg bain il conturn dal servetsch d'infurmaziun naziunal ed internaziunal.